贈別新渭府機宜蔡二同年
作者：華鎮
朝代：宋

paragraphs: 賈生流落處，寒日照山郭。
江湖行欲盡，客意正寂寞。
轂擊逢蔡侯，舊交宛不若。
立談露底裏，貞意銷垠堮。
握手笑登舟，杯盤已紛錯。
初言敘交契，次問何漂泊。
苦道行路長，舂陵亦墝埆。
仲冬纔薄寒，秋水雖已落。
湘山尚重疊，湘水亦浩漠。
水深莫暮止，路遠宜晨作。
委曲話津途，纖悉指棲托。
前修共科名，分義曾不薄。
此道久淪替，後生多落寞。
頌君古人風，不爲一杯酌。
我舟尚南邁，君馬方西躍。
各指天一涯，何以慰離索。
平凉古名鎮，扼控開戎幕。
綠髮照青衫，從容預經略。
從軍古所貴，清世尤多樂。
已見六翮修，行看上遼廓。